An doiciméid aonair leasaithe a fhoilsiú i ndiaidh mionleasú a fhormheas de bhun an dara fomhír d’Airteagal 53(2) de Rialachán (AE) Uimh. 1151/2012

(2022/C 404/11)

Tá an mionleasú seo formheasta ag an gCoimisiún i gcomhréir leis an tríú fomhír d’Airteagal 6(2) de Rialachán Tarmligthe (AE) Uimh. 664/2014 ón gCoimisiún (1).

Is féidir dul i gcomhairle leis an iarratas ar an mionleasú seo a fhormheas i mbunachar sonraí eAmbrosia an Choimisiúin.

DOICIMÉAD AONAIR

“Ternera Gallega”

Uimh. AE: PGI-ES-0012-AM03 – 24 Feabhra 2022

STFC ( ) TGFC (X)

1. Ainm

“Ternera Gallega”

2. Ballstát nó tríú tír

An Spáinn

3. Tuairisc ar an táirge talmhaíochta nó ar an mbia-earra

3.1. An cineál táirge

Aicme 1.1. Feoil úr (agus scairteach)

3.2. Tuairisc ar an táirge lena mbaineann an t-ainm in (1)

Feoil úr agus scairteach ó eallach de chuid phór fionn na Gailísise agus phór donn na Gailísise agus ón eallach crosphóraithe dá gcuid agus ó eallach atá crosáilte leis na pórtha mairteola seo a leanas: Asturiana de los Valles, Limousin agus Blonde d’Aquitaine. Eallach fireann d’aon cheann de na pórtha thuas atá crosáilte le bodóga ón bpór Freaslannach agus ón bpór Donn Eilbhéiseach, tá siadsan oiriúnach freisin.

Déantar idirdhealú idir na cineálacha ainmhithe seo a leanas ar bhonn a n-aois, a mbeatha agus an chórais táirgthe roimh mharú:

(a) “Ternera Gallega”: laonna a thógtar óna máithreacha ag aoiseanna éagsúla agus a mharaítear sula mbaineann siad aois 12 mhí amach, arb é a mbeatha farae agus tiúchain arna n-údarú ag an mBord Rialála den chuid is mó;

(b) “Ternera Gallega Suprema”: ainmhithe a thógtar ar fheirmeacha in éineacht lena máithreacha agus a bheathaítear le bainne a máthar ar feadh 7 mí ar a laghad, a mbeartaítear iad a mharú roimh aois 10 mí;

(c) Mairteoil óg: ainmhithe a mharaítear tar éis dóibh aois 12 mhí a bhaint amach ach roimh aois 18 mí.

Tugtar a chatagóir comhfhreagrach margaíochta comhainmní do gach ceann de na hainmhithe sin agus na saintréithe orgánaileipteacha, crutha agus méid saille a leanas:

(a) “Ternera Gallega Suprema”: Feoil a mbíonn dath idir bándearg éadrom agus dearg uirthi agus saill inti a n-athraíonn an dath uirthi ó niamhbhán go dtí buí éadrom agus a mbíonn uigeacht uachtarúil aici; bíonn snáithíní míne sna matáin agus bíonn raimhre theann acu; — Cruth an chonablaigh: S, E, U, R, O+; ní bheidh feidhm aige sin i gcás gur as eallach de phór donn na Gailísise na conablaigh; — Cumhdach saille le haghaidh cruthanna S, E, U: eallach fireann 1, 2, 3; eallach baineann 1, 2, 3, 4; — Cumhdach saille le haghaidh cruthanna R, O+: eallach fireann 2, 3; eallach baineann 2, 3, 4;

(b) “Ternera Gallega”: Feoil a mbíonn dath idir bándearg agus dearg uirthi, a mbíonn an tsaill dáilte go cothrom inti, dath niamhbhán uirthi, agus snáithíní míne agus raimhre theann aici; — Cruth an chonablaigh: S, E, U, R, O+; ní bheidh feidhm aige sin i gcás gur as eallach de phór donn na Gailísise na conablaigh; — Cumhdach saille le haghaidh cruthanna S, E, U: eallach fireann 1, 2, 3; eallach baineann 1, 2, 3, 4; — Cumhdach saille le haghaidh cruthanna R, O+: eallach fireann 2, 3; eallach baineann 2, 3, 4;

(c) Mairteoil óg: Feoil a mbíonn dath idir dearg fíneáilte agus dearg domhain uirthi, agus saill niamhbhán inti a mbíonn dath buí fíneáilte uirthi; bíonn raimhre theann, thrua ag an matán; — Cruth an chonablaigh: S, E, U, R; — Cumhdach saille le haghaidh cruthanna S, E, U: 1, 2, 3, 4; — Cumhdach saille le haghaidh cruth R: 2, 3, 4.

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

I gcás feirmeacha traidisiúnta, beidh bainne na máthar mar bhonn don bheatha, agus is féidir sin a chomhlánú le gránaigh (grán buí go príomha), prátaí, tornapaí, farae agus beatha chomhdhlúite. I gcás gabháltais táirgthe, is ar fharae agus beatha chomhdhlúite a bheidh an bheatha bunaithe.

I ngach aon chás, ní mór gur de bhunadh plandúil í an bheatha chomhdhlúite a úsáidfear agus go mbeidh sé comhdhéanta d’amhábhair as na grúpaí seo a leanas a n-úsáidtear de ghnáth iad i bhfeirmeoireacht eallaigh sa Ghailís:

— gránaigh agus a ndíorthaigh;

— síolta ola agus a ndíorthaigh;

— piseánaigh agus a ndíorthaigh;

— glasraí fréimhe, tiúbair agus a ndíorthaigh;

— farae;

— plandaí eile agus a ndíorthaigh;

— mianraí;

— comhdhéanaimh éagsúla (táirgí aráin agus seachtháirgí agus a leithéid).

Is é comhdhéanamh na beatha gránaigh den chuid is mó agus ní mór na céatadáin seo a leanas a chomhlíonadh a mhéid a bhaineann le meáchan iomlán na beatha: méid íosta 60 % de ghrán gránaigh, nó méid íosta 65 % de ghrán gránaigh agus a ndíorthaigh.

I gcás beatha chomhdhlúite a bheartaítear le haghaidh ainmhithe óga, féadfar na céatadáin sin a laghdú 5 phointe céatadáin.

Tá sé toirmiscthe go sainráite táirgí a úsáid a d’fhéadfadh cur isteach ar ghnáthráta fáis agus fhorbairt na n-ainmhithe, agus díorthaigh ainmhithe athchúrsáilte a úsáid chomh maith.

Chun faireachán a dhéanamh ar an mbeatha, tabharfaidh tairgeoirí beatha comhaontú chun críche leis an mBord Rialála le haghaidh Tásc Geografach faoi Chosaint “Ternera Gallega”.

3.4. Céimeanna sonracha sa táirgeadh nach mór a dhéanamh sa limistéar geografach sainithe

Ní mór go dtarlóidh breith, tógáil, ramhrú agus marú na n-ainmhithe agus gearradh na gconablach sa limistéar geografach sainithe chun go gcaomhnófar cineál sonrach an táirge agus go rialófar na dálaí táirgthe agus an inrianaitheacht.

Ní mór do na hoibreoirí uile a bhíonn bainteach le táirgeadh agus próiseáil a bheith cláraithe leis an mBord Rialála le haghaidh Tásc Geografach faoi Chosaint “Ternera Gallega”. Cumhdaítear an méid seo a leanas sna cláir sin: feirmeacha eallaigh, feirmeacha ramhraithe, seamlais agus monarchana gearrtha agus mórdhíoltóirí agus miondíoltóirí feola.

3.5. Rialacha sonracha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

Féadfar conablaigh chláraithe a chur ar an margadh miondíola ar a luaithe an lá tar éis a maraithe.

Ní bheidh conablaigh, ceathrúna nó píosaí deimhnithe d’fheoil atá reoite incháilithe le haghaidh an táisc gheografaigh faoi chosaint (TGFC) a thuilleadh.

Ní mór nach ndéanfar gearradh na feola agus ullmhúchán na bpíosaí a chumhdaítear leis an TGFC i gcomhthráth leis an méid sin a dhéanamh i ndáil le feoil nach gcumhdaítear leis an tásc geografach faoi chosaint í.

Féadfar feoil dheimhnithe a fhilléadú, a phacáistiú agus a lipéadú ar áitreabh tionsclaíoch atá cláraithe leis an mBord Rialála agus i mbunaíochtaí sonracha freisin atá tar éis comhaontú comhair a dhéanamh ar dtús leis an mBord a chumhdaíonn rialú, lipéadú agus margú na feola.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Déanfar na conablaigh, na píosaí agus na sciartha uile a lipéadú ar mhaithe le hiad a shainaithint agus a rianú. Cuirfear na lipéid sin i gceangal leis an táirge ag gach céim den táirgeadh (marú, gearradh agus/nó filléadú). Bíonn dathanna éagsúla orthu de réir chineál an táirge a luaitear i roinn 3.2 den tuairisc ar an táirge agus bíonn na tásca éigeantacha iontu chomh maith leis an méid seo a leanas: ainm agus lógó “Ternera Gallega”, lógó Eorpach TGFC agus faisnéis faoi inrianaitheacht. Chomh maith leis na lipéid, cuirfear doiciméad le gach leath-chonablach ina dtabharfar faisnéis faoin bhfeirm thionscnaimh, faoi shainaitheantas na feirme agus cineál an ainmhí, faoin aois a bhí aige tráth a mharaithe, faoina aicmiú agus faoi mheáchan an chonablaigh, faoin seamlas agus faoi dháta an mharaithe.

4. Sainmhíniú achomair ar an limistéar geografach

Tá feidhm ag tásc geografach faoi chosaint “Ternera Gallega” maidir le réigiún iomlán na Gailíse.

5. Nasc leis an limistéar geografach

5.1. Sainiúlacht an limistéir gheografaigh

Tá cnoic mhaolaithe agus abhainnchóras forleathan i dtír na Gailíse. Leis an mbua sin agus leis an aeráid Atlantach, flúirse na báistí agus teochtaí boga cuirtear leis an méid mór farae agus barr is féidir a tháirgeadh. Mar gheall ar chumas táirgthe na talún forbraíodh tógáil eallaí go forleathan sa réigiún agus cruthaíodh tionscal mór táirgthe agus próiseála a bhfuil mairteoil ina cuid an-lárnach de.

Bunaíodh an ghníomhaíocht bheostoic sin ar fheirmeacha teaghlaigh go stairiúil agus cuireadh ar aghaidh ó ghlúin go glúin iontu an saineolas traidisiúnta a mhéid a bhaineann le teicnící tógála, bainistíocht beatha agus bainistíocht stoc.

5.2. Sainiúlacht an táirge

Is ann do phórtha ar oiriúnach iad do tháirgeadh mairteola, a n-airítear orthu pór fionn na Gailíse go háirithe, a bhíodh ina phór “trí fheidhm” ach atá ina phór le haghaidh táirgeadh mairteola den chuid is mó anois, agus is croílár an chórais táirgiúla é gur ann do na pórtha sin, feirmeacha beaga, go hiondúil atá sa chóras sin agus úsáideann siad a gcuid acmhainní féin: bainne, farae, barra talmhaíochta amhail gránaigh (grán buí go príomha), prátaí, tornapaí, etc.

Go stairiúil, maraíodh ainmhithe sa Ghailís sular bhain siad aois 10 mí amach. Is éard is brí leis sin ná go mbíonn meáchan íseal ag an gconablach agus go mbíonn saintréithe orgánaileipteacha an-sonrach ag a gcuid feola a mhéid a bhaineann le boige, dath, uigeacht agus súmhaireacht. Is é bainne na máthar an phríomhghné in aiste bia an-chuid laonna. Mar gheall air sin cuirtear miondifríochtaí áirithe leis na saintréithe a luadh i dtaobh chuma na feola (e.g. dath na saille agus uigeacht uachtarúil) agus i dtaobh bhlas na feola. Aicmítear na hainmhithe sin mar “suprema” laistigh den TGFC. Ar bhonn níos ísle, táirgtear feoil sa Ghailís freisin ar de chuid ainmhithe níos sine a thógtar ar fheirmeacha teaghlaigh chomh maith í. Tá an táirgeadh sin bunaithe ar chumas géiniteach na bpórtha eallaigh sin a shaothrú níos fearr agus ar úsáid níos fearr a bhaint as beatha de chineál farae (stórais de ghrán buí agus gránaigh). Tá feoil na n-ainmhithe sin sainiúil mar gheall ar an dath níos déine agus an blas níos déine atá uirthi agus an raimhre níos fearr atá aici.

5.3. Nasc cúisíoch idir an limistéar geografach agus cáilíocht nó saintréithe an táirge (maidir le STFC) nó cáilíocht shonrach an táirge, an cháil atá air nó saintréith eile atá aige (maidir le TGFC)

Tá úsáid bainte as eallach mar fhoinse feola agus saille ag muintir na Gailíse ó chianaibh. Bhíodh na heallaí tuathúil, beag go hiondúil agus chuir siad iad féin in oiriúint do na sléibhte. Tar éis tabhairt isteach prátaí agus ghráin bhuí ó Chríocha Mheiriceá, áfach, d’éirigh siad níos raimhre agus d’fhéadfaí iad a úsáid in obair na feirme agus i dtáirgeadh feola agus bainne chomh maith. Bhí ilchumas na n-eallaí ina phríomhchúis leis an méadú a tháinig ar úinéireacht talún, ní hamháin toisc gur sholáthair na heallaí bia do na teaghlaigh ach toisc go ndearna siad brabús dóibh freisin arbh fhéidir leo é a úsáid chun talamh a cheannach.

Bhí eallach na Gailíse an-tábhachtach san 18ú céad a mhéid a bhain le feoil a onnmhairiú go Sasana, cleachtas a bhí ar siúl go dtí tús an 20ú céad. Níos déanaí, agus go dtí deireadh na 1960idí, beagnach, sholáthair an Ghailís mairteoil do chuid mhaith den Spáinn. Tá an ghníomhaíocht sin ar an ngníomhaíocht feirmeoireachta is tábhachtaí inniu ó thaobh na gné sóisialta de agus i dtéarmaí gluaiseacht daoine amach as réigiúin tuaithe a chosc.

Táirgtear “Ternera Gallega” ar fheirmeacha teaghlaigh ar a n-urramaítear na traidisiúin áitiúla i leith tógáil eallaigh agus an stair a bhaineann leo agus ar a dtugtar tús áite go comhsheasmhach don cháilíocht. Is feirmeacha iad sin ar a maireann siombóis speisialta idir an bhó, an lao agus an comhshaol, faoi chúram agus saineolas na bhfeirmeoirí eallaigh de chuid na Gailíse a leanann de mhodhanna feirmeoireachta a úsáid a cuireadh ar aghaidh trí na glúnta leis na céadta bliain. Tá na modhanna bunaithe ar úsáid a bhaint as na hacmhainní atá ar fáil ar an bhfeirm féin agus ar bhealach sonrach chun dul i mbun cúram na n-ainmhithe, nithe atá i gcroílár an scéil agus rannpháirteach go hiomlán ann. Tá na táirgí talmhaíochta a bhíonn mar thoradh air sin ar ardcháilíocht i gcónaí, agus is iad is cúis leis an gclú agus an cháil atá ar an bhfeoil ar mhargadh na Spáinne.

Tagairt d’fhoilsiú na sonraíochta táirge

https://mediorural.xunta.gal/sites/default/files/produtos/en-tramitacion/Pliego-de-condiciones-TG-decembro_2021.pdf

(1) IO L 179, 19.6.2014, lch. 17.